




[bookmark: _Hlk164265024]Na podlagi 162. člena Energetskega zakona (Uradni list RS, št. xx/24) Vlada Republike Slovenije izdaja

Uredbo
o določitvi nadomestila dobaviteljem električne energije

1. člen
[bookmark: _Hlk164264951](1) Ta uredba določa način določitve primernega finančnega nadomestila ali drugega ukrepa z učinkom primernega nadomestila škode, pogoje in merila za upravičenost do nadomestila in drugega ukrepa, organ, ki nadomestila izplačuje, vir sredstev, način izplačila primernega nadomestila oziroma izvedbe drugega ukrepa z učinkom primernega nadomestila zaradi povzročitve občutne škode, ki nastane dobaviteljem električne energije zaradi uvedbe najvišje dovoljene drobnoprodajne cene električne energije v letu 2024, ki je bila uvedena z Uredbo o določitvi cen električne energije (Uradni list RS, št. 107/2023; v nadaljnjem besedilu: Uredba o določitvi cen).
(2) V primeru, da dobavitelj električne energije v obdobju regulacije cen električne energije med 1. januarjem 2024 in 31. decembrom 2024 prekine z opravljanjem dejavnosti dobave električne energije, v celoti ali posameznemu reguliranemu segmentu odjemalcev, se ta uredba za takega dobavitelja uporablja le za mesece, ko je bila dobava izvajana cel mesec.

2. člen
(1) Izrazi, uporabljeni v tej uredbi, pomenijo:
1. »dobavitelj« pomeni dobavitelja električne energije končnim odjemalcem v Republiki Sloveniji, pod pogojem, da opravlja dejavnost dobave električne energije reguliranemu segmentu odjemalcev v obdobju regulacije drobnoprodajnih cen, uvedenih z Uredbo o določitvi cen;
2. »drug ukrep z učinkom primernega nadomestila« pomeni ukrep, določen v 7. členu te uredbe;
3. »elektrooperater« pomeni sistemskega operaterja ali distribucijskega operaterja, slednji pa zajema tudi upravljalce zaprtih distribucijskih sistemov;
4. »nadomestilo« pomeni finančno nadomestilo, izračunano v skladu s 4. členom te uredbe in drug ukrep z učinkom primernega nadomestila;
5. »regulirane drobnoprodajne cene« pomenijo cene, določene v Uredbi o določitvi cen za del dobavljene električne energije;
6. »regulirani segment odjemalcev« pomeni odjemalce, za katere je Uredba o določitvi cen določila najvišjo dovoljeno drobnoprodajno ceno za del dobavljene električne energije;
(2) Izrazi s področja energetike, ki niso opredeljeni s to uredbo, imajo enak pomen, kot ga določajo predpisi s področja energetike.

3. člen
(1) Do izplačila primernega finančnega nadomestila, kot je določeno v 4. členu te uredbe, so upravičeni vsi dobavitelji za količine električne energije, za katero je najvišja dovoljena drobnoprodajna cena električne energije določena na podlagi Uredbe o določitvi cen, razen dobaviteljev iz prvega odstavka 7. člena te uredbe.
(2) Ne glede na prejšnji odstavek tega člena so do primernega finančnega nadomestila na podlagi 4. člena te uredbe za količine električne energije, dobavljene reguliranemu segmentu odjemalcev po Uredbi o določitvi cen, upravičeni tudi dobavitelji iz prvega odstavka 7. člena te uredbe, vendar le za količine, ki presegajo količino, ki jo proizvedejo sami ali v povezanih družbah.
(3) Dobavitelji, ki sami ali v povezanih družbah, kot so določene v prvem odstavku 7. člena te uredbe, v Republiki Sloveniji proizvedejo vso ali del količine električne energije, ki je potrebna za dobavo reguliranemu segmentu odjemalcev na podlagi Uredbe o določitvi cen, so za te količine upravičeni do ukrepov z učinkom nadomestila, kot jih opredeljuje 7. člen te uredbe.
(4) Operater trga ugotavlja upravičenost in izplačuje nadomestila iz 4. člena te uredbe dobaviteljem električne energije.
(5) Elektrooperater vzpostavi bazo upravičenih odjemalcev in posreduje podatke o odjemnem mestu, davčni številki, ter ostale podatke, potrebne za ugotavljanje nadomestila iz 4. člena te uredbe, operaterju trga.
(6) Elektrooperater operaterju trga do 17. delovnega dne v mesecu juliju 2024 in mesecu januarju 2025 za preteklih šest mesecev po elektronski pošti posreduje:
· 90 % šestmesečne dobavljene količine električne energije (v MWh) za regulirani segment odjemalcev, za vsakega dobavitelja, ločeno na visoko, nizko in enotno tarifo,
· podatke o proizvodnji dobavitelja in z njim povezanih družb (količine proizvedene električne energije),
· podatke za izračun Creg za posameznega dobavitelja za preteklih šest mesecev,
· druge podatke, ki bi jih operater trga potreboval za izvedbo nalog po tej uredbi, na zahtevo operaterja trga.
(7) Dobavitelji, nadrejeni ali podrejeni člani v bilančni shemi, z dobaviteljem povezane družbe ter druge osebe, ki imajo podatke, ki jih operater trga potrebuje za izvajanje nalog po tej uredbi, so dolžne operaterju trga posredovati zahtevane podatke, na način in v rokih, kot določeno s strani operaterja trga.

4. člen
(1) Dobavitelj električne energije je na podlagi opravljenih dobav po Uredbi o določitvi cen v obdobju od 1. januarja 2024 do 31. decembra 2024, upravičen do šestmesečnega nadomestila, ki se izračuna kot zmnožek v obravnavanem obdobju med 90 %dobavljene količine električne energije reguliranim segmentom odjemalcev in razliko med povprečno nabavno ceno električne energije, potrebne za dobavo reguliranemu segmentu odjemalcev (neposredno povezano z dobavo električne energije in izraženo v EUR/MWh), in regulirano drobnoprodajno ceno reguliranemu segmentu odjemalcev (izraženo v EUR/MWh), pri čemer se v skladu s to uredbo upošteva tudi strošek dobavitelja električne energije. Pri cenah oziroma vrednostih se ne upošteva DDV, nadomestilo pa se izračuna v skladu s spodnjo enačbo:
N = Q x (CEE – Creg )
kjer pomeni:
N =         šestmesečno nadomestilo (v EUR);
Q =        90 % šestmesečne dobavljene količine električne energije (v MWh) reguliranemu segmentu odjemalcev. V primeru nemerjenih odjemalcev se realizirani odjem (in s tem tudi realizirana dobava dobavitelja) teh odjemalcev s strani elektrooperaterja določi na podlagi fakturiranih količin;
CEE =          tržna cena (v EUR/MWh), ki se za prvo šestmesečje izračuna kot povprečje treh najnižjih tržnih cen (brez DDV) vseh dobaviteljev reguliranemu segmentu odjemalcev za dobavo gospodinjskim odjemalcem po redni enotni tarifi, ki so veljavne na dan 16.4.2024, to je 155,933  EUR/MWh, za drugo šetmesečje pa 90% te cene;
Creg =          regulirana drobnoprodajna cena (v EUR/MWh) reguliranega segmenta odjemalcev, ki se izračuna tako, da se znesek, ki je bil za to energijo zaračunan odjemalcem, deli z vsoto dobavljene energije po regulirani ceni za vse tri tarife in za vse regulirane segmente odjemalcev, k čemur se prištejejo še fiksni stroški poslovanja, zaračunani na podlagi 16. člena Zakona o oskrbi z električno energijo (Uradni list RS, št. 172/21), ki jih dobavitelji ločeno izkažejo v obrazcu iz 5. člena te uredbe;

5. člen
(1) Operater trga na svoji spletni strani objavi obrazec zahtevka za izplačilo nadomestila. Zahtevek dobavitelj posreduje operaterju trga na način, kot določen s strani operaterja trga. Operater trga lahko obrazec po potrebi dopolni ali spreminja.
(2) Dobavitelji električne energije na šestmesečni ravni do 20. delovnega dne v mesecu, ki sledi zadnjemu mesecu dobave iz zahtevka, glede katerega veljajo regulirane maloprodajne cene, pri operaterju trga vložijo zahtevo za izplačilo nadomestila. Na zahtevo operaterja trga morajo dobavitelji električne energije v roku desetih delovnih dni predložiti dodatna zahtevana dokazila oziroma vlogo dopolniti, v nasprotnem primeru se šteje, da dobavitelj električne energije ni uspel dokazati višine zahtevanega nadomestila in da do nadomestila ni upravičen.
(3) Operater trga na podlagi vloženega, popolnega zahtevka ter popolnih podatkov elektrooperaterjev oziroma drugih pozvanih oseb v roku 15 delovnih dni izda odločbo, s katero ugotovi upravičenost in višino nadomestila, ter v roku desetih delovnih dni od dokončnosti odločbe izvede izplačilo nadomestila dobaviteljem električne energije.
(4) Sredstva za izplačilo nadomestil zagotovi ministrstvo, pristojno za energijo. Operater trga v ta namen sklene z ministrstvom, pristojnim za energijo, pogodbo, s katero se določijo med drugim namen, način in vir financiranja nalog, sredstva za izvajanje teh nalog in pogoji opravljanja nalog. Operater trga mora voditi ločene računovodske obračune in evidence o sredstvih za izvajanje nalog iz te uredbe.

6. člen
(1) Dobavitelji električne energije, ki so upravičeni do nadomestila, so dolžni na poziv pristojnega organa predložiti vsa potrebna dokazila, s katerimi utemeljujejo postavke, na podlagi katerih se v skladu s to uredbo obračuna mesečno nadomestilo.
(2) Računovodske izkaze, knjigovodske listine in drugo dokumentacijo so dobavitelji električne energije dolžni hraniti toliko časa in na način, kot je določeno z zakonom, ki ureja vodenje poslovnih knjig ter izdelavo letnih poročil za proračun in proračunske uporabnike ter za pravne osebe javnega prava in pravne osebe zasebnega prava.
(3) Odgovornost za pravilnost izračuna in verodostojnost predloženih vlog in dokazil, zahtevanih s strani operaterja trga ali drugih pristojnih organov, nosijo izključno dobavitelji električne energije, kar zagotavlja odgovorna oseba, pooblaščena za zastopanje družbe, s podpisom obrazca iz prvega odstavka prejšnjega člena.
(4) Kot dokazila za dobavljene količine električne energije se štejejo podatki elektrooperaterjev.

7. člen
(1) Do ukrepov z učinkom nadomestila po tem členu so upravičeni izključno dobavitelji (v nadaljnjem besedilu: povezani dobavitelji):
· ki so s proizvajalci električne energije s sedežem v Republiki Sloveniji vključeni v konsolidirano letno poročilo,
· ki v isti družbi proizvajajo električno energijo v Republiki Sloveniji ali
· ki so neposredno ali posredno lastniško povezani z družbenikom v podjetju s proizvodnjo električne energije v Republiki Sloveniji.
(2) Dobavitelji iz prejšnjega odstavka, za katere velja Uredba o določitvi cen, so za dobave skladno s pogoji iz te uredbe, v obdobju od 1. januarja 2024 do 31. decembra 2024 upravičeni do ukrepov z učinkom primernega nadomestila, določenih v tretjem odstavku tega člena.
(3) Obvladujoče družbe, proizvajalci ali druge povezane osebe so za dobave iz drugega odstavka tega člena svojim povezanim dobaviteljem dolžni zagotoviti manjkajočo električno energijo ali dodatek k pogodbam za že zakupljeno električno energijo po ustrezni ceni, ki z vidika skupnega povprečnega nabavnega stroška dobavitelja za celoten reguliran segment odjemalcev pokriva in odraža prihodke na osnovi najvišje dovoljene regulirane drobnoprodajne cene in zmanjšanje za strošek dobavitelja v višini 5 EUR/MWh (brez DDV).

PREHODNI IN KONČNA DOLOČBA

8. člen
Operater trga objavi na svoji spletni strani obrazec iz prvega odstavka 5. člena te uredbe najpozneje v 15 dneh po uveljavitvi te uredbe.

9. člen
Podatke o končnih odjemalcih (odjemno mesto, davčna številka) iz petega odstavka 3. člena te uredbe pošljejo dobavitelji elektrooperaterju v roku petih dni po uveljavitvi te uredbe.

10. člen
Ta uredba začne veljati naslednji dan po objavi v Uradnem listu Republike Slovenije.


Št. 
Ljubljana, dne 
EVA 2024-2570-0027
Vlada Republike Slovenije 
dr. Robert Golob 
predsednik 










Obrazložitev:
Predlagana uredba je posledica sprejete Uredbe o določitvi cen električne energije (Uradni list RS, št. 107/2023 z dne 20. 10. 2023, v nadaljnjem besedilu: Uredba o določitvi cen), sprejete na osnovi Zakona o kontroli cen in 162. člena Energetskega zakona (EZ-2) (Uradni list RS, št. xxx/24), kjer je predvidena možnost povračil.
Natančneje je v Energetskem zakonu v 162. členu zapisano naslednje:
»162. člen
(nadomestilo dobaviteljem, ki energijo prodajajo po regulirani ceni)
(1) Če vlada določi najvišjo ceno električne energije, plina ali toplote iz prejšnjega člena, lahko dobaviteljem energije, ki bi jim ta ukrep povzročil občutno škodo, določi primerno finančno nadomestilo ali drug ukrep z učinkom primernega nadomestila škode.

(2) Vlada z uredbo predpiše način določitve nadomestila in drugega ukrepa, pogoje in merila za upravičenost do nadomestila oziroma drugega ukrepa, način izplačila nadomestila, organ, ki nadomestilo izplačuje, in vir sredstev.«
V tej uredbi je, skladno z določili EZ-2, določeno nadomestilo zaradi Uredbe o določitvi cen le dobaviteljem, ki niso povezani s proizvajalci električne energije s sedežem v Republiki Sloveniji. Za slednje je namreč v 7. členu uredbe določen »drug ukrep z učinkom primernega nadomestila škode«, kot je predvideno v EZ-2.
Z omejitvijo drobnoprodajnih cen je vlada dobaviteljem povzročila škodo, saj je cene omejila na nižji nivo, kot so ga dobavitelji določili sami glede na svoje nakupne in proizvodne stroške ter ceno in razmere na maloprodajnem in na veleprodajnem trgu. Vlada pa je upoštevala, so dobavitelji, ki razpolagajo s proizvodnjo v Sloveniji, glede tega v drugačnem položaju in zanje uporabila drugačen ukrep.

K 1. členu:
V 1. členu je določena vsebina uredbe, skladno z določili EZ-2. Gre za določitev načina in postopka izplačila primernega nadomestila škode oziroma drugega ukrepa, pogojev in meril za upravičenost do nadomestila oz. druga ukrepa, načina izplačila, organa, ki nadomestila izplačuje in za to potrebnega vira sredstev, ki nastaja dobaviteljem električne energije zaradi omejitve maloprodajne cene za upravičence iz Uredbe o določitvi cen.  
K 2. členu:
Drugi člen določa pomen izrazov v uredbi in določa, da imajo drugi izrazi, ki v tem členu niso posebej opredeljeni enak pomen, kot ga določajo ostali predpisi s področja energetike. Pojem dobavitelja je v tej uredbi opredeljen nekoliko ožje, kot v Zakonu o oskrbi z električno energijo, saj pojem dobavitelja v zakonu zajema precej širši nabor subjektov. 
K 3. členu:
Na podlagi opravljenih dobav po Uredbi o določitvi cen v obdobju od 1. januarja 2024 do 31. decembra 2024, so do izplačila primernega finančnega nadomestila upravičeni:
- vsi dobavitelji za količine električne energije, za katero je najvišja dovoljena drobnoprodajna cena električne energije določena na podlagi Uredbe o določitvi cen, razen dobaviteljev iz prvega odstavka 7. člena,
- na podlagi 4. člena te uredbe tudi dobavitelji iz prvega odstavka 7. člena te uredbe za količine električne energije, dobavljene reguliranemu segmentu odjemalcev po Uredbi o določitvi cen, vendar le za količine, ki presegajo količino, ki jo proizvedejo sami ali v povezanih družbah.
Povračila zajemajo količine, za katere je cena zamejena, to je 90 % dobavljene električne energije.
Operater trga, tj. Borzen d.o.o., je odgovoren za ugotavljaje upravičenosti in izplačilo nadomestila dobaviteljem električne energije. Člen v nadaljevanju še določa, da mora elektrooperater, to zajema sistemskega in distribucijskega operaterja, ter vse upravljalce zaprtih distribucijskih območij, posredovati vse podatke, potrebne za ugotavljanje nadomestila skladno s to uredbo, operaterju trga. To seveda zajema podatke o porabi in proizvodnji, s katerimi elektrooperaterja razpolagata. 
K 4. členu
Uredba v 4. členu določa, način izračuna nadomestila. Nadomestilo je zmnožek po omejeni ceni dobavljene energije z razliko med tržno maloprodajno ceno električne energije in regulirano maloprodajno ceno. Izvajalec obračuna in izplačil je organizator trga, družba Borzen, d.o.o.
V letu 2024 so se borzne cene že umirile, omejitev cen pa velja le še gospodinjske odjemalce, in sicer za 90% njihove porabe. Za 10% porabe ceno prosto določijo dobavitelji. Dobavitelji so cene za ta del nastavili na začetku leta, in sicer okrog 150 €/MWh, kar je okrog 50 €/MWh dražje od omejitve. Pri uredbi o povračilih v letu 2022 ni bilo na voljo tovrstne tržne cene, na katero bi se pri povračilih lahko oprli, zato je bilo pri potrebno presojati nakupne pogodbe dobaviteljev. Ta način je zelo zapleten, potencialno pa nudi dobaviteljem tudi možnost manipuliranja s pogodbami z namenom maksimiranja povračil. Stabilne tržne razmere v letu 2023 omogočajo, da ta zapleten način določanja nabavne cene v kombinaciji s priznanim stroškom dobavitelja (10 oz. 7 €/MWh v letu 2022) nadomestimo z veliko enostavnejšim upoštevanjem povprečja treh najnižjih tržnih cen. 
Natančno je opredeljeno, kako se izračuna regulirana maloprodajna cena. Tržna cena pa je opredeljena kot povprečje treh najnižjih cen vseh dobaviteljev reguliranemu segmentu odjemalcev za dobavo gospodinjskim odjemalcem po redni enotni tarifi, ki so veljavne na dan 16. 4. 2024, to je 155,933  EUR/MWh. Pri izračunu povprečja se upošteva cenike dobaviteljev, ki imajo vsaj 1% tržni delež na segmentu gospodinjskih odjemalcev v letu 2023. Pri izračunu povprečja se upošteva objavljene redne cenike za dobavo gospodinjskim odjemalcem na dan 16. 4. 2024. Za enega dobavitelje se upošteva le en cenik. Če ima dobavitelj objavljenih več cenikov, se upošteva tisti, ki postane veljaven, če se druge ponudbe ukinejo ali iztečejo. Ceniki s posebnimi pogoji, npr. toplotna črpalka, fotovoltaika, polnilnica ali posebna merilna oprema se pri izračunu povprečja ne upoštevajo. Pri ceni se ne upoštevajo dodatne storitev, kot je dodatek za OVE ali brezogljično energijo, ravno tako ne popusti za e račun. Fiskni stroški  poslovanja, zaračunani na podlagi 16. člena Zakona o oskrbi z električno energijo, se upoštevajo pri izračunu regulirane cene.  Stroški dobavitelja so v izračunanem povprečju tržne cene že zajeti, zato se jih posebej ne opredeljuje.
V drugem šestmesečju leta 2024 se bodo na maloprodajen cene lahko že določeni meri prenesli padci borznih cen v drugi polovici 2023 in prvi polovici 2024, zato se priznana tržna cena za drugo šestmesečje zniža za 10%. Pri upoštevani tržni maloprodajni ceni je upoštevano, da dobavitelji zakupujejo energijo za gospodinjske odjemalce v obdobju nekaj let in so zato učinki borzne cene na maloprodajno ceno za gospodinjske odjemalce najbolj zakasnjeni in tudi najbolj ublaženi. 
Izračun upoštevane tržne cene je izveden vnaprej na datum 16.4.2024, kar onemogoča, da bi dobavitelji z višanjem maloprodajnih tržne cen vplivali na  priznano tržno ceno.
K 5. in 6. členu:
[bookmark: _GoBack]Obračun za izplačilo nadomestil izvaja organizator trga, ki mu morajo v ta namen dobavitelji predložiti vse potrebne podatke in dokumente. Ta člen uredbe določa kdaj in kako morajo dobavitelji električne energije vložiti zahtevo za izplačilo nadomestila. Če dokazila ne zadoščajo za ugotovitev dejanskega stanja morajo na zahtevo družbe Borzen v roku desetih delovnih dni predložiti vsa dodatna zahtevana dokazila, v nasprotnem primeru ne bodo upravičeni do nadomestila. Borzen mora v roku 15 dni od sprejema uredbe na svoji spletni strani objaviti obrazec za oddajo zahtevkov za izplačilo nadomestila. Uredba določa, da morajo upravičenci do mesečnega nadomestila hraniti in predložiti vsa potrebna dokazila, s katerimi dokazujejo zahtevek za mesečno nadomestilo. Dobavitelji električne energije z zahtevkom hkrati izjavljajo svojo kazensko in materialno odgovornost v zvezi z upravičenostjo zahtevka in resničnostjo navedb in dokazil. Uredba daje Borzenu nalogo, da določi poseben obrazec za enostavnejše in poenoteno posredovanje teh podatkov. Borzen mora po prejemu zahtevka in popolne vloge v roku 15 dni odločiti o višini nadomestila in izvesti izplačilo dobavitelju. Sredstva za izplačilo nadomestil, ki so prihodek operaterja trga, zagotovi ministrstvo za energijo. Operater trga v ta namen z ministrstvom, pristojnim za energijo, sklene pogodbo, s katero se določijo namen, način in vir financiranja nalog, sredstva za izvajanje teh nalog in pogoji opravljanja nalog. Operater trga mora voditi ločene računovodske obračune in evidence o sredstvih za izvajanje teh nalog.
K 7. členu
V tem členu je določen »ukrep z učinkom primernega nadomestila zaradi povzročitve občutne škode« za dobavitelje, ki razpolagajo s proizvodnjo električne energije v Sloveniji. Tem dobaviteljem so povezane družbe dolžne zagotavljati energijo po taki ceni, da se povprečen strošek nabave pokrije iz plačil po reguliranih cenah, a le za količine, ki jih proizvedejo sami ali v povezanih družbah. Strošek dobavitelja, ki je pri tem upoštevan, je določen na 5€/MWh, dva evra manj kot je bilo veljavno v drugem delu leta 2023. Zaradi nižjih cen na borzah je pritisk na dobavitelje manjši, s tem pa tudi stroški dobavitelja.
K 8. členu
Prehodna določba, ki določa, da mora operater trga na svoji spletni strani objaviti obrazec za oddajo zahtevkov za izplačilo nadomestila najpozneje v petnajstih dneh po uveljavitvi te uredbe.
K 9. členu
Določen je datum začetka veljavnosti uredbe, in sicer začne veljati naslednji dan po objavi v Uradnem listu RS.


